Kim Christiansen (DF), 2009-01-23:
Selv om tiden er stærkt fremskredet, skal vi jo alligevel snakke lidt Femernbro i dag.
Man kan sige, at samtidig med at vi i øjeblikket sidder og forhandler om trafikinvesteringer frem til 2020, skal vi altså også lige have en projekteringslov på plads for det vel største anlægsprojekt til dato, nemlig Femern Bælt-forbindelsen, som også har elementer, der rækker ind i de nuværende forhandlinger, bl.a. opgraderingen af Sydbanen.
Man kan sige, at det her heldigvis ikke tager midler fra Infrastrukturfonden, for regeringen har jo garanteret, at det er fuldt brugerfinansieret.
Lovforslaget vedrører projekteringen af Femernforbindelsen, og det har tre hovedelementer.
Det første er at ratificere aftalen mellem Danmark og Tyskland om forbindelsen.
Det andet element er at bemyndige transportministeren til at projektere og foretage de undersøgelser, som er nødvendige for at forberede etableringen af en fast forbindelse over Femern Bælt.
Forundersøgelserne er jo nogle, som Dansk Folkeparti i hvert fald også er spændt på.
De omfatter VVM-redegørelser; de omfatter bl.a. sejladssikkerhedsmæssige forhold, som vi har været lidt kritiske over for i den her proces, fordi det jo i sidste ende er noget, der er med til at afgøre, hvilken type broforbindelse man vælger, og dermed vil det også have lidt indflydelse på prisen.
Endelig er det tredje element i lovforslaget, at transportministeren bemyndiges til at organisere projekteringen, herunder ved at henlægge opgaver til et eller flere eksisterende eller nyetablerede selskaber.
Den endelig beslutning om forbindelsens linjeføring og anlægstekniske udformning skal tages på baggrund af resultaterne af de her forundersøgelser, vi skal i gang med, og under hensyntagen til projektets økonomi.
Det her står faktisk i lovforslaget, og jeg synes, at det er meget interessant, for det er igen et af de punkter, som Dansk Folkeparti har været lidt skeptisk over for, altså økonomien i det her.
Senere kommer der en egentlig anlægslov, og den kigger vi så på til den tid.
Som sagt har vi været meget kritiske over for projektet, ikke fordi vi er bromodstandere sådan pr. definition - det mener jeg ikke at der er nogen der kan skyde os i skoene.
Vi er glade for broer, vi synes, at broer er smukke og har været med til at binde Danmark godt sammen.
Nu er de så også med til at binde Danmark sammen med andre kontinenter, og det er vi absolut ikke imod.
Men vi har selvfølgelig i en tid, hvor vi ser mange offentlige projekter skride med 30 pct., med 50 pct., ja, nogle med flere hundrede procent, været stærkt kritiske over for økonomien bag det her projekt.
Det er fuldstændig rigtigt, at det selvfølgelig er et brugerfinansieret projekt, såfremt der er brugere nok.
Det har også været et af vores ankepunkter, for ellers er der nok ikke nogen, der er uenig med mig i, at så lander regningen hos skatteyderne.
Men der er en politisk afgørelse nu.
Der er et stort politisk flertal, som har besluttet, at vi skal have en Femernbro, og derfor har vi også i Dansk Folkeparti som i så mange andre henseender valgt at være konstruktive i det videre arbejde med Femernbroen og gå ind og se, om vi ikke, om ikke andet i hvert fald, kan være garant for at holde det inden for de økonomiske rammer, som er sat.
Så vi ser frem til udvalgsarbejdet om det her, og vi er som sagt positive med hensyn til det videre arbejde.
Der kommer en Femernbro, uanset om vi vil det eller ej, og derfor har vi en konstruktiv tilgang til det videre forløb.